Vyf dood ná skietery by winkelsentrumArgieffoto Vyf mense is dood nadat ŉ groep swaar gewapende mans Vrydagaand by ŉ winkelsentrum in KwaDlangezwa naby Empangeni in KwaZulu-Natal losgebrand het. Volgens ŉ polisieverklaring het die voorval by die Vulindlela-winkelsentrum plaasgevind. ŉ Groep verdagtes het na bewering op veiligheidswagte op die sentrum losgebrand en toe ŉ onbekende bedrag geld gesteel voordat hulle op die vlug geslaan het. “ŉ Motor wat steeds geluier het, het op die toneel gestaan. Dié motor is vermoedelik deur die verdagtes gebruik,” lui die verklaring. Twee veiligheidswagte is in die voorval doodgeskiet. ŉ Man wat in sy motor gesit het, is ook raakgeskiet en is later dood. Die polisie kon nie bevestig wie die ander twee oorledenes is nie, maar het wel bevestig dat die personeel van die winkel wat beroof is nié beseer is nie. Genl.maj. Bheki Langa, die provinsiale polisiekommissaris in KwaZulu-Natal, het die voorval veroordeel. “Hierdie misdadigers het genadeloos opgetree en die lewe van onskuldige mense geneem. Gesoute speurders ondersoek die saak om te verseker dat die verdagtes aan die pen sal ry,” het hy gesê.